  Анжелика Тихонова корреспондент Та дыре Удмуртиын нуналлы быдэ 120 сюрс пала эм маскаос но 164 сюрсозь мукет утись маскаос потто. Со сярысь 7-тӥ оштолэзе элькунысь промышленностья но вузкаронъя министр Виктор Лашкарёв вераз. 70 процентсэ эм маскаосты эмъюртъёсы, кун но муниципал юрттӥськетъёс сётонъя центръёсы, жилищно-коммунальной возёсысь предприятиосы но мукет интыосы вутто, кылемзэ 30 процентсэ калыклы вузаны шуыса кун аптекаосы келяло. Мукетъёссэ утись маскаосты предприятиослэн куронъёссыя вуро, озьы ик магазинъёсы сёто. Вань предприятиос Россиысь промышленностья но вузкаронъя министерстволэн маскаос поттонъя ӵектонъёсыныз тодматэмын Маскаослэн дунзы нырысь ик материалъёслэн дунъёссы бордысь потэ. Пусъём, Росси кивалтэтлэн эм арбериосты лэсьтон но вузан сярысь пуктэтэз улонын утись маскаос вылэ уг вӧлмы. Удмуртиысь кивалтэт калыклы утиськыны мукет амалъёс кылдытон бордын но ужа. Тодэ вайытом, туннэ нуналлы Удмуртиын коронавирусэн висись укмыс адямиез пусйизы, куинез соос пӧлысь бурмизы ини.  Тегъёс: Мерлык Ижкар Удмуртия коронавирус тазалыкезутён  